5. schôdza NR SR - 1.deň - B. popoludní 2
Dátum: 2016-06-07
Poslanec: Lipšic, Daniel (OĽANO)
Druh vystúpenia: Vystúpenie v rozprave

38. Ďakujem veľmi pekne. Vážený pán predseda, milé kolegyne, vážení kolegovia, pán minister, vy ste v polovici svojho príhovoru, asi teda hodinu po tom, čo ste začali, ktovie, kto teraz volá, ktovie, kto teraz volá, no, uhm, uhm. Danko, Andrej, predseda NR SR 39. Pán poslanec, budete pokračovať? Lipšic, Daniel, poslanec NR SR 40. Budem pokračovať, keď sa vráti pán minister do sály. Danko, Andrej, predseda NR SR 41. Tak aspoň niečo by ste mohli čítať. Lipšic, Daniel, poslanec NR SR 42. Keď ste odvolávali, pán poslanec Blanár, pani premiérku Radičovú, viete, aká to bola vtedy kauza? Že sme stíhali jej poradcu, my, naša vláda. Kedy ste naposledy vy stíhali nejakého vysokého vládneho predstaviteľa vášho, kedy? Jaj, za čo? Pani poslankyňa Vaľová hovorí za čo? Áno, na Slovensku korupcia nie je. Naozaj najväčší korupčný prípad je Wänke a jabĺčka, čo sa predávajú alebo posúvajú kvôli, presunú do treťo-ligového klubu. Áno, korupcia nie je, presne tak. Držím palce v tomto, pani poslankyňa, geniálne. Danko, Andrej, predseda NR SR 43. Je tu pán minister vnútra. Lipšic, Daniel, poslanec NR SR 44. A bol za úplatok odsúdený, presne tak, bola to skvelá policajná akcia, som na ňu hrdý. Pani premiérka vtedy povedala, sa zachovala proste tak, ako sa zachovať má, zatýkajte, obviňujte kohokoľvek, padni komu padni, tomu vy nerozumiete, že? Ani nikdy nebudete, to je iný svet, to je iný svet. Pán predseda, ja som dosť pokojne počúval moje argumenty a je dosť absurdné, aj pána ministra, aj pánov poslancov, prosím vás, vyzvite ich, aby buď sa ukľudnili alebo nech si dajú faktickú, ja som v rozprave, dobre? Ja som nekričal na vás, pán poslanec Blanár. Pán minister, tak v polke svojho prejavu, to znamená, asi po, (reakcie z pléna) nemohol, ja vás poprosím, naozaj, nevykrikujte po mne, dajte si procedurálny návrh, pán poslanec. Danko, Andrej, predseda NR SR 45. Poprosím vás o kľud v sále a krátku informáciu. Riešili sme aj používanie týchto zariadení, poslanecké grémium dospeje k dohode. A poprosím, pán Lipšic, o tému, držanie témy a pokračovať. Lipšic, Daniel, poslanec NR SR 46. Áno, držím tému, ja reagujem na to, čo hovoril pán minister. Čiže ak môžem znovu začať. Asi po hodine, to znamená, v polovici prejavu pán minister povedal podľa mňa asi jedno z mála pravdivých vyjadrení v celom svojom príhovore, a to, že keby išiel s Igorom Matovičom na detektor, tak to asi vyhrá. Ja si naozaj myslím, že by to asi vyhral. Totižto, a teraz to beriem aj s nejakou úctou, že vy by ste podľa mňa boli, pán minister, boli schopný oklamať aj detektor. To myslím vážne. (Smiech v sále.) A je to aj prejav určite, je to tiež nejaký talent. To nehovorím zo srandy, to je, je to nejaký svojský talent. Ak si myslíte, že to je závisť, ja vám, nechám to na vás. Ale poprosím vás, keby som mohol pokračovať a keď chcete faktickou reagovať, kľudne aj desiati, nie je problém. Len buďte ticho, prosím vás. Pán minister tu spomínal teda svoje veľké úspechy, ktoré mal pri odhaľovaní daňových podvodov. Ja si myslím, že taký proste ikonický príbeh daňového podvodníka podobného pánovi Bašternákovi bol istý pán Vareha. To si možno spomínate na ten prípad. Tento človek nerobil žiadne sofistikované karuselové podvody, nerobil žiadne Ponziho schémy z Wallstreetu, on obchodoval s lykožrútom, s lykožrútom a s euroočkami a uplatňoval si desiatky miliónov na odpočtoch DPH. Čo sa mu stalo? No za vašej vlády nič. Mal konexie, mal kontakty, vedel si veci vybaviť. Vedel, kam má zatelefonovať. Až rok po nástupe našej vlády sme ho obvinili, vzali do väzby a dnes je právoplatne odsúdený na, tuším, 12 rokov väzenia. Čiže toľko k podvodom DPH, k ikonickým prípadom. A teraz by som sa rád vyjadril teda k tomu úradnému záznamu. Keďže tu pán minister nebol, keď som mal faktickú poznámku, tak by som ju rád zopakoval. Po prvé by som vás rád vyzval, pán minister, aby ste zverejnili svoju verziu úradného záznamu. Ja som ju zverejnil novinárom. Nielen zamávať, ale zverejniť. Po druhé, máme tuná prípis Krajského riaditeľstva policajného zboru podpísaný, opečiatkovaný Krajským riaditeľom Csabom Faragóm, ktorým odstupuje podozrenie z toho, že pán Saglena ovplyvňoval hliadku, na inšpekciu. Moja otázka znie, ako to na inšpekcii skončilo? Prečo neboli vypočutí členovia hliadky vôbec? A teda, ak si to vymysleli, ako vy tvrdíte teraz, na pána Saglenu, prečo nie sú stíhaní za krivé obvinenie? A potom nám ešte povedzte druhú vec, ak obhajujete pána Saglenu, čo je s ním teraz? Viete? Pán Saglena, pokiaľ viem, pokiaľ viem, je trestne stíhaný preto, že už to bolo neudržateľné, že počas obedných prestávok so služobným vozidlom chodil po Bratislave a vyberal pokuty za dopravné priestupky do vlastného vrecka. Hm. Otázka je, že otázka je, otázka je, že no tak, (reakcie z pléna) tam to už všetko, už, už to bolo tak jednoznačné, lebo totižto to je na kamere, v tých autách sú kamery. Keď to urobil už tak blbo, tak blbo, že to je proste ľahko dokázateľné, lebo to je všetko na kamere, ako to vyberá, to už sa ťažko kryje. To už proste odtiaľ potiaľ. Ale ešte raz, ak to je naozaj, lebo zrejme je teda zrejmé, že s týmto prípisom išiel tento úradný záznam. Inak by to nešlo na inšpekciu, (reakcia z pléna) inak by to nešlo na inšpekciu. A moja otázka teda znie, čo s tým urobila inšpekcia? Po druhé, prečo neboli vypočutí členovia hliadky? Po tretie, ak si vymýšľali, prečo nie sú stíhaní za krivé obvinenie? A po štvrté, zbavme ich mlčanlivosti, zvolajme výbor, gestorský, nech prídu povedať, čo sa vlastne vtedy udialo. Nie je problém, ja som za, kedykoľvek. Teraz už len pár vecí, lebo nechcem sa ani opakovať, ani ísť príliš do toho, čo hovoril pán minister. Ja som tu už ponúkal jednu vec. Ak naozaj boli kauzy, s ktorými máte problém, kupovanie poslancov, Bielik, čokoľvek, ja by som vám odporúčal a beriem to úprimne, zvolajte k tomu schôdzu, máte v parlamente väčšinu, mimoriadnu schôdzu, mimoriadnu schôdzu, kde to otvoríte. Teraz hovoríme o kauze Bašternák, lebo ak sa aj pozriete, aj moje vyjadrenia ku kauze Bielik, kupovanie poslancov, ja som, ja som vždy tvrdil, že bývalý starosta Rače má byť stíhaný a ako viete, som stál pri zrode špeciálneho súdu, ktorý ho ako jediný na Slovensku aj odsúdil. Mrzí ma, že ste potom zrušili aj cez vášho ministra spravodlivosti, už nie ste takí kamoši pána Harabina, že ste zrušili špecializáciu senátora na Najvyššom súde a odvolací senát to zrušil. Ale pán Bielik bol odsúdený. Viete kým? Ešte raz. Špeciálnym súdom, ktorý sme zakladali a od začiatku vašej vlády, nehovorím, že vy osobne, ste spustili kanonádu práve na Špeciálny súd. Všetci a viete, kto ho zachránil? Verejná mienka. Verejná mienka ho zachránila. Kto ho zachránil? Tak povedzme. Chcete genézu? Kto podal na ústavný, a kto ho podal na Ústavný súd? Kto podal na Ústavný súd návrh? (Reakcia z pléna.) Ale, prečo po mne, prečo, pán minister, po mne v pléne? Však si, môžete sa prihlásiť. Prečo po mne vykrikujete? Vy ste tak nervózny, úplne nervózny. Ale ste. Tak prečo na mňa vykrikujete? Nicholsonová, Lucia, podpredsedníčka NR SR 47. Chcem vás veľmi pekne poprosiť. Pán minister, veď tiež máte šancu prihlásiť sa. Je zbytočné po sebe vykrikovať. Pán Lipšic má priestor. Pán minister, chcem vás poprosiť, ďakujem. On robil to isté a ja som ho tak isto napomínala. Nech sa páči, pán Lipšic. Lipšic, Daniel, poslanec NR SR 48. Ak niekto podal na Ústavný súd návrh na zrušenie Špeciálneho súdu, boli to poslanci všetkých troch koaličných strán: HZDS, SNS, aj SMER-u. A ak niekto Špeciálny súd zachránil, tak to bola verejná mienka, ktorá bola po škandalóznom rozhodnutí Ústavného súdu tak vybičovaná, že tento parlament napriek spektrom podržal alebo teda schválil fungovanie ďalšie Špeciálneho súdu. Ale, keď hovoríme o kauze Bielik, tak si myslím, že jasne odpovedal. Už len naozaj veľmi stručne. Ja sa nechcem vracať ku kauze Malinová, ale pár vecí k tomu možnože poviem. Ja som na vláde nehlasoval za zmier vo vzťahu k Malinovej preto, že v tom čase prokuratúra stále viedla, ako aj vedie trestné stíhanie pre krivú výpoveď. A považoval som za neštandardné, a aj považujem, aby sa jedna inštitúcia štátu dohadovala o zmieri, keď iná inštitúcia štátu trestné stíhanie stále vedie, aj keď s tým nemusíme súhlasiť. Ale k Hedvige Malinovej. Pán minister, vy ste spomínali viackrát aj tu dnes, že veď vy ste trestné stíhanie voči nej neviedli, veď to už viedla generálna prokuratúra a je pravda, vy to stále spomínate aj v osobných rozhovoroch, že prečo tá prokuratúra tú Malinovú stíha? Veď my sme ju proste na tlačovke označili za klamárku a tým to vlastne malo byť vybavené. Problém je ten, že ak Hedviga Malinová naozaj klamala a 500 policajtov v Nitre proste bolo v akcii, tak musí byť stíhaná za krivú výpoveď. Pán minister mi už dvakrát povedal v tej súvislosti, ale veď ona nikoho neobvinila, prečo ju stíhajú? No lebo krivé obvinenie a krivá výpoveď sú dva samostatné trestné činy. Aha, to som nevedel. No však na budúce možnože už sa Trestný zákon prečíta trošku lepšie. A na záver len dve veci. Ja si myslím, že pôsobenie ministra Kaliňáka najlepšie dokumentuje skutočnosť alebo vizuálny, proste spôsob, akým išiel na výsluch jeden z oligarchov SMER-u Juraj Široký v kauze Váhostav. Pamätáte si, ako išiel? Išiel ako V.I.P., nemusel sa legitimovať, nemusel ísť cez detektor a polícia povedala, on je verejne známa osoba, on nemusí. Keď sme boli s Igorom Matovičom na výsluchu v predvolebnej kampani, v čase, keď sme mali najväčší míting v Bratislave, vtedy sme boli predvolaní, tak sme prišli a zo srandy hovoríme, však aj my sme verejne známi, tak nemusíme sa ani my legitimovať a ísť cez detektor? No, nie, to každý musí ísť. Aha, tak. Čiže nie je problém, že niekto je verejne známy. Problém je, že či je alebo nie je oligarcha vládnej strany. To je vaša predstava rovnosti pred zákonom. Široký a všetci ostatní, Brhel, Penta, J&T, Výboh, Bašternák, nie je problém. A posledná poznámka. Pán minister, vy ste tu spomínali, teda najskôr ste klamali, že som zastupoval pána poslanca Žarnaya v pracovnoprávnom spore, ale to je u vás bežné. Ale hovorili ste, že je to populistické zastupovať tragické prípady, kde zomrú deti atď. Pán minister, my sme totižto dva odlišné svety. Ja už 10 rokov zastupujem prípady od kauzy Mešencová, ak si ten prípad pamätáte, desať rokov, kde sa mi zdá, že je v nejakom slova zmysle nespravodlivosť. Zastupujem ich väčšinou skoro všetky pro bono vo svojom voľnom čase, lebo mám advokáciu aj právo rád. To ste vy nikdy nerobili, ani robiť nebudete, ani tomu nerozumiete, ani tomu rozumieť nikdy nebudete. My sme totižto iné svety, úplne iné svety a som rád, že máme iný pohľad na svet.